49. schôdza NR SR - 6.deň - B. popoludní
Dátum: 2026-04-22
Poslanec: Lackovič, Marek 
Druh vystúpenia: Vystúpenie v rozprave

Slovo, pán predsedajúci. No, tak začal som v podstate v piatok poobede v rámci písomnej rozpravy. Teraz už je streda večer. Už človek asi povedal všetko, čo chcel, ale predsa len som si ešte niečo pre vás odložil aj na dnes, aby ste neodišli úplne neobohatení aj nejakou tou samosprávnou tematikou. No a my sme vás aj včera vyzývali, že noste sem návrhy, ktoré majú význam a ktoré majú zmysel, ale keď sa ukazuje, že to nie ste úplne schopní naplniť, tak asi bude lepšia výzva, aby ste nenosili už vôbec nič do konca volebného obdobia, že to sa bude javiť prínosnejšie pre túto krajinu a pre tento štát, keď naozaj už sa ničoho ani nedotknete, ako sa hovorí. Ale poďme teda k veci. Vážené kolegyne, kolegovia, možno viete, možno nie. Slovenské samosprávy, obce, mestá mali dostať na rok 2025 2 miliardy 243 miliónov € z podielových daní. Čiže ešte raz 2 miliardy 243 miliónov, 2 a 1/4 miliardy, nech sa to tak lepšie pamätá. Viete, koľko mali dostať a koľko teda dostali samosprávy v Čechách tu hneď vedľa u susedov? Ja som to už raz aj spomínal, možno. Veď je ich raz toľko, tak nech by dostali dvakrát viac teda. 5 miliárd, dajme tomu. Nech by dostali 6 miliárd. Viete, koľko dostali? V Čechách dostali 13 miliárd. Je to samosprávy. Čiže nepomerne viac. My, keď si zoberieme príklad rovnako veľkých samospráv, ja si vždy pomôžem tým príkladom 20 000 modelových miest, dajme tomu, zoberme si Partizánske na strane Slovenska a rovnako veľké mesto v Čechách je Náchod na severe Čiech, tak kým Partizánske u nás dostalo 3805 € na hlavu, tak ten Náchod, ktorý je zároveň náhodou aj partnerským mestom toho Partizánskeho, ten Náchod dostal 1100 € na tú hlavu. Prečo to hovorím? Preto, že tá samospráva je na Slovensku dlhodobo opomínaná a dlhodobo podvýživená. A toto celé vy tu v tomto kontexte, v akom tá samospráva krváca a pravidelne prosí o pomoc, prinesiete toto. Predĺženie volebného obdobia pre starostov, pre primátorov, pre županov, pre miestnych, krajských, mestských, obecných poslancov. Ja teraz opomeniem tú Národnú radu. Venujem sa prioritne tej samospráve. A to mi nepríde z vašej strany úplne fér. A prečo mi to nepríde fér? No, preto, lebo všetky tieto ostatné veci odsúvate a uprednostnili ste túto, ja si dovolím povedať, že malichernú vec, ktorá pokojne môže počkať do doby, kedy budeme mať všetko ostatné porobené. Lenže my nič z toho, čo som ja vymenúval, tú predvídateľnosť finančnú, tú stabilitu, zahryznutie sa do komplexnej reformy verejnej správy, nič z toho ani nemáme, že načaté. Nie je to ešte, že porobené, ani načaté. Včera sme tu preberali toto päťročné volebné obdobie starostov v kontexte slovenskej samosprávy. No ale keď sa pozrieme hneď vedľa k našim severným susedom, do Čiech, tam ohlásili minulý rok priemerku za mesiac marec 2280 €. Na Slovensku sme kde? Na úrovni 1540 za minulý rok. Asi prelezieme tento rok 1600, možno 1650, nominálne to porastie, ale kde sú tí Poliaci? Ako nám ušli? Poliaci dokončili za mesiac január až marec 2026 45 200 bytov. 45 200 nových bytov. Kde sme na Slovensku? Poliaci, na ktorých sme sa pozerali, že boli za nami ešte pár rokov dozadu, nebolo to tak dávno, nás míľové kroky predbehli. Ďalšia vec, veľmi opomínaná, veľmi dôležitá. My, keď sa pozrieme na naše obce do 250 obyvateľov, tak oni nehovoria, že ich problémom je to, že tam majú starostu len na štyri roky. Obce do 250 obyvateľov na Slovensku nevyčerpali ani 1 € z eurofondov minulý rok podľa najnovšej analýzy Transparency International. Obce do 250 obyvateľov – nie je taká obec, ktorá by mala do 250 obyvateľov a vyčerpala by čo i len 1 €, čo i len 1 cent. To kde sme, kolegyne, kolegovia, a my tu riešime päťročné volebné obdobie starostov? Máme tu ďalšiu dôležitú vec. Máme tu čerstvú žiadosť, ktorú máte aj vy všetci vo svojich schránkach, doručenú 10. apríla 2026, od ZMOS-u, Únie miest a SK8, ktorá žiada, aby boli samosprávy vyňaté zo sankčných mechanizmov. Z vybraných sankčných mechanizmov dlhovej brzdy. Kedy sa budeme týmto zapodievať? Tam je a bude veľmi dôležitá samozrejme tiež ústavná deväťdesiatka, lebo to je ústavný zákon, veľmi vážna vec, kedy sa týmto budeme zaoberať. Samosprávy totižto konštatujú všetky svorne. Aj vaši kolegovia, ak ste v ZMOSe alebo v Únii miest, predpokladám, že ste. Jeden tam a možno druhý tam. Možno pán kolega v Únii miest, možno pán kolega v ZMOSe. Však vaše strešné organizácie tvrdia a interpretujú to, čo si vy myslíte zjavne, že neviete skonštruovať rozpočty na rok 2027. To hovoria vaše organizácie, o ktorých ste vy členmi. Že neviete skonštruovať, zostaviť rozpočty na rok 2027. To netvrdím ja. To hovoria tieto organizácie, ktoré združujú všetkých 2927 samospráv, poťažmo osem vyšších územných celkov. Že to jednoducho nie je možné a ja im verím. Ja to nespochybňujem. Presne je to tak. Ale tým sa nezaoberáme. Zaoberáme sa čím? Päťročným volebným obdobím starostov a starostiek. Ďalšia vec, keď ani tieto argumenty nezaberajú, tak snáď dám ten úplne naj, pre vás by som povedal legitímnejší. Pán prezident Peter Pellegrini jasne povedal, že táto vec sama o sebe, pokiaľ nie je sprevádzaná reformou, nemá význam, že nemá zmysel. Že ju sem netreba doniesť, pretože to naozaj nemá zmysel samé o sebe žiadať predĺženie obdobia bez sprievodných iných nejakých znakov, ktoré majú pomôcť tej samospráve. Tak načo to tu prerokúvame? Načo to tu riešime, kolegovia, kolegyne? Nemá to zmysel. Povedal to pán prezident, hovoria to všetky organizácie, všetky samosprávy. Poďme sa tomuto venovať, keď budeme mať porobené všetky ostatné dôležité veci. My tu máme starostov, ktorí sa hádžu na PN-ku. Áno, najmä v malých obciach, do 100 obyvateľov, do 200, ktorí sa hádžu na PN-ku, aby sa nevyplácali z obecnej kasy. My tu máme starostky a starostov, ktorí vypínajú verejné osvetlenie. My tu máme naozaj tú samosprávu na kolenách. Jediné tri veci, ktoré ste jej vy priniesli za tri roky, boli po prvé jej vlastné preddavky, ktoré má dostať v máji, ktoré sa jej budú potom ponižovať podielom povedzme až potom koniec roka 2026. Druhá bola možnosť roztopiť si vlastné rezervné fondy aj na bežné výdavky. No a tretia bola to, že im podielové dane nechodia 15., ako doteraz alebo dlhé roky predtým, ale do 10. v mesiaci. Toto je čo? To je taká bieda, to je žalospev, to je… To je strašne smutné, nedostatočné. To je máličko, kolegovia a kolegyne, máličko. Ja už neviem, viete. No tak čo mám povedať? Nezaberajú argumenty prezidenta, nezaberajú argumenty ZMOS-u, nezaberajú argumenty Únie miest, nezaberajú argumenty SK8 a nezaberajú čísla, ktoré tu hovoríme. Sme vo situácii, kedy po 15 rokoch vlád dostáva Partizánske 385 € na hlavu a rovnako veľký Náchod v Čechách 1100 € na hlavu. Kedy samospráva na Slovensku dostala minulý rok 2 miliardy a štvrť, 2 miliardy 243 miliónov, a v Čechách 13 miliárd, hoci je ich len dvakrát viac, dostali koľko? Je to vyše štyrikrát viac peňazí a s tým si bačujú. Takže skúsme, prosím, zísť z tejto cesty. Naozaj by bolo teraz veľmi dobrým signálom a znakom, ktorý by vám na konci dňa možno aj priniesol nejaké desatinky percent navyše. Možno by som to ani nemal hovoriť, ale veď najlepšie urobíte, keď to stiahnete a vymeníme to za to vyňatie z tých sankčných mechanizmov dlhovej brzdy alebo za čokoľvek iné, za pootvorenie dverí smerujúce k reforme. Otvorme nejakú prvú fázu. Otvorme nejaký dialóg, nejakú diskusiu. Poďme si tu prejednať a prijať uznesenie k pozičnému dokumentu, ktorý bol predstavený pred mesiacom. My sme tam boli. Vy ste chýbali. Čokoľvek, len toto. Odložme nabok do doby, kedy budeme mať na Slovensku v slovenskej samospráve všetko porobené, lebo nemáme ani zďaleka, kolegovia. Ani zďaleka. Toto má prísť na záver. Nie ako prvá vec, ktorá vás zaujíma. Ďakujem pekne. Na vaše vystúpenie, pán poslanec.